በቫይረሱ የተያዙም ሆነ ምልክቶች የታዩባቸው ሰዎች የሚመዘገቡበት ቴክኖሎጂ በኢትዮጵያ ተሠራ።
የኢትዮጵያ ስፔስ ሳይንስና ቴክኖሎጂ ኢንስቲትዩት በኮሮና ቫይረስ የተያዙ ታማሚዎችና ምልክቱን የሚታዩባቸው ሰዎች ባሉበት ቦታ ሆነው የሚመዘገቡበት የሞባይልና የዌብ ሳይት አፕሊኬሽን ሶፍትዌር መሥራቱን አሳውቋል፡፡የሞባይል ሶፍትዌር አፕሊኬሽን በሞባይል በቀላሉ ሊጫን የሚችል ነው። ኢንተርኔት ባለበት አከባቢ ሁሉ ይህ አፕሊኬሽን ያላቸው ሰዎች በቫይረሱ ከተያዙትም ሆነ ምልክቶች ከታዩባቸው መመዝገብ ያስችላቸዋል ብሏል ኢንስቲትዩቱ።በቫይረሱ የተያዙ ሰዎችን ማንነትና ያሉበትን ቦታ ለዋና ማዕከሉ ለማሳወቅ ማስቻልም ከጥቅሞቹ መካከል እንደሆነ ነው የተገለጸው፡፡ ቫይረሱ በሚገኝባቸው ጊዜም የተነካኳቸው ሰዎችና የሄዱበትን ቦታ ለመለየት ያስችላል፡፡